google/wiki40b huggingface dataset:
Hjerte-lunge-redning

Hjerte-lunge-redning (HLR) eller gjenoppliving er en førstehjelpsmetode for folk med hjertestans eller i noen tilfeller respirasjonssvikt. Metoden har til hensikt å holde et minimum av en persons blodsirkulasjon i gang til mer avansert behandling kan finne sted. Denne metoden blir brukt når en skal gripe inn ved livløshet. HLR utføres både på sykehus og i situasjoner hvor medisinsk personell ikke befinner seg i umiddelbar nærhet. 
HLR innebærer fysiske inngrep for å skape kunstig sirkulasjon gjennom rytmiske brystkompresjoner for å manuelt pumpe blod gjennom hjertet, og innebærer vanligvis også at livredderen blåser luft inn i pasienten (eller bruker et apparat for å simulere dette) for å ventilere lungene og bringe oksygen over i blodet. Denne sistnevnte prosessen kalles kunstig åndedrett. Noen protokoller nedtoner nå betydningen av kunstig åndedrett, og fokuserer kun på brystkompresjonene .
Til tross for navnet er HLR mest sannsynlig ikke i stand til å starte hjertet på nytt. Behandlingens viktigste hensikt er å opprettholde en strøm av oksygenrikt blod til hjernen og hjertet, som begge er de mest vitale organene for liv og de mest sårbare for skade som følge av mangel på oksygen (hypoksi). Effektiv HLR hjelper til ved å blant annet bremse ned hastigheten på vevsdød og forlenge tiden for en vellykket gjenoppliving uten permanent hjerneskade. Avansert HLR (AHLR), inkludert intravenøse medikamenter og defibrillering (kontrollert avlevering av et elektrisk støt til hjertet) er vanligvis nødvendig for å gjenopprette en levedyktig eller normalisert hjerterytme – en som vil holde personen i live. Defibrillering er vist å bare fungere på pasienter med bestemte hjerterytmer, nemlig ventrikkelflimmer eller ventrikulær takykardi (hovedkammerflimmer). Asystoli og alle andre hjerterytmer (pulsløs elektrisk aktivitet, dvs en hver hjerterytme som ellers ville gitt puls) skal ikke defibrilleres.  
Vanligvis utføres HLR i nærvær av avansert livredning (for eksempel fra ambulansetjenesten) inntil pasientens hjerte begynner å slå igjen eller han/hun erklæres død.
Dafang

Dafang (kinesisk: 大方县; pinyin: Dàfāng Xiàn) er et fylke i provinsen Guizhou i Folkerepublikken Kina. Det er underlagt byprefekturet Bijie.
Fylket hadde 912 382 innbyggere i 1999.

Kulturminner

Shexiang-graven (Shexiang mu, 奢香墓) ble i 1988 oppført på listen over Folkerepublikken Kinas kulturminner. Shexiang var en herskerinne for yifolket.

Samferdsel

Kinas riksvei 321 løper gjennom området. Den fører fra Guangzhou i provinsen Guangdong via blant annet Wenzhou og Guilin til Chengdu, hovedstaden i provinsen Sichuan.
Kinas riksvei 326 løper gjennom området. Den begynner i Xiushan i Chongqing og går mot provinsen Guizhou, og ender i Hekou i Yunnan, ved grensen til Vietnam og den vietnamesiske byen Lao Cai.
NM i bryting 1976

NM i bryting 1976 ble arrangert på Kolbotn 20.-21. mars. Arrangør var Kolbotn IL. Kongepokalen ble vunnet av Klaus Mysen.
Ascia

Utseende

En middelsstor til stor (vingespenn 60-85 millimeter), hvit sommerfugl. Spissen av forvingen er smalt svart.
På undersiden er vingeårene brune, og bakvingens grunnfarge kan være gulaktig.

Levevis

Denne arten er en sterk flyger og er kjent for å kunne gjøre lange vandringer.
Larvene lever på planter i korsblomstfamilien, kapersfamilien og Batidaceae.

Utbredelse

Arten kan finnes fra det sørlige USA og sørover gjennom hele Mellom- og Sør-Amerika.
Radiostasjon

Kringkasting

Kringkasting kan som et alternativ til radio også bruke internett eller andre linjebaserte nett for overføring av informasjon. Dette er ikke noe nytt. Allerede i Sovjetunionen sendte man kringkasting over et strømlinjenett.
Brother Records

Brother Records er et plateselskap og et foretak etablert i oktober 1966. Selskapet har immaterialretten til The Beach Boys, alle opphavsrettigheter inkludert varemerket «The Beach Boys». Bandets økonomiske rådgiver, Nick Grillo, etablerte Brother Records på grunn av Capitol Records' negative innstilling til flere av Brian Wilsons ideer under innspillingene av albumet SMiLE. Brother Records ga bandet større kontroll over egne låter, ideer og produkter. 
Aksjeeierne var medlemmene av The Beach Boys i 1966: Wilson-brødrene Brian, Carl og  Dennis, sammen med deres søskenbarn Mike Love, deres venn Al Jardine og Bruce Johnston, som solgte sine aksjer i 1971. Da Dennis Wilson døde i 1983 ble hans andel solgt tilbake til selskapet for å tilbakebetale lån. Etter Carl Wilsons død i 1998 ble hans andel overtatt av hans arvinger. 
Plateselskapets første utgivelse var The Beach Boys-singelen «Heroes and Villains» og albumet Smiley Smile i 1967, med Capitol Records som distributør. Senere ble en rekke album utgitt av Brothers Records med Reprise Records som distributør, blant andre Sunflower , Holland og 15 Big Ones. Et album av det britiske bandet The Flame ble produsert av Carl Wilson, utgitt på Brothers Records i 1970 og distribuert av Star-day King Records. På slutten av 1970-tallet ble The Beach Boys' album utgitt på Brothers Records og distribuert av Caribou Records gjennom CBS. Fra og med 2007 blir alle nyutgivelser av The Beach Boys-album på CD utgitt sammen av Brother og Capitol Records.
Henry Bowers

Sydpolekspedisjonen

Bowers hadde ingen tidligere erfaring med polekspedisjoner før han ble med på Scott sin ekspedisjon til Antarktis. Sammen med Apsley Cherry-Garrard og Edward Adrian Wilson dro han vinteren 1911 ut på en tur som skulle samle embryo fra keiserpingvinen.
På ekspedisjonen var han ansvarlig for å holde orden på ekspedisjonens forsyninger. Scott hadde opprinnelig ikke planlagt at Bowers skulle være med på den siste delen av ekspedisjonen frem til polpunktet. Han skulle returnert med den siste gruppen som forlot Scott da det var i underkant av 260 kilometer til polpunktet. Scott bestemte imidlertid i siste liten at Bowers skulle være med, en avgjørelse som i ettertid har blitt kritisert som impulsiv og lite gjennomtenkt. Enkelte forfattere har imidlertid pekt på at Bowers var blant de sterkeste på ekspedisjonen og derfor kunne sørge for at man klarte å holde et tilstrekkelig tempo.
Få dager før Scott avgjorde at Bowers skulle være med hele veien hadde gruppen som Bowers var en del av fått beskjed om å deponere skiene sine. Scott sin gruppe hadde fremdeles sine ski, noe som betydde at Bowers var den eneste som måtte gå til polpunktet på beina. At Bowers ble med betydde også at fem mann måtte klemme seg inn i et telt som var ment for fire og at matrasjonene, som var tilpasset en gruppe på fire, måtte deles opp. Scott noterte i dagboken sin at matlagingen tok en halv time lenger etter at Bowers ble med som en følge av at man måtte smelte mer snø. Måten dette er notert i dagboken tyder på at dette var et forhold som Scott ikke hadde tatt i betraktning når han valgte å ta med Bowers til polpunktet.
Den mest sannsynlige grunnen til at Bowers ble valgt, er at Scott trengte en ekstra  mann med kjennskap til navigering som kunne lokalisere polpunktet nøyaktig. Dette var viktig for å unngå usikkerhet i ettertid omkring om man faktisk hadde vært på polpunktet eller ikke. Dette hadde sammenheng med usikkerheten omkring om Frederick Cook eller Robert Peary var først til Nordpolen.
Bowers var den som først så et av flaggene som Roald Amundsen hadde satt opp på polpunktet, dette skjedde den 16. januar 1912, en måned etter at Amundsen hadde vært første mann på polpunktet. 
Tilbaketuren fra polpunktet ble meget problematisk. Edgar Evans og Lawrence Oates døde begge av frostskader og skjørbuk. Scott, Bowers og Edward Adrian Wilson fortsatte mot basen, men døde i teltet 160 kilometer fra basen. Likene ble funnet den påfølgende våren av en letegruppe fra basen. Teltet ble slått sammen over de døde og det ble reist en snøvarde med et kors laget av et par ski.
STS-130

Ferden

Oppskytingen var planlagt 7. februar 2010 klokken 10:39 norsk tid, men nedtellingen ble avbrutt klokken 10:30 på grunn av lavt skydekke. Oppskytingen ble utsatt i 23 timer og 35 minutter. 8. februar klokken 10:14 norsk tid (04:14 lokal tid EST eller UTC-5) ble STS-130 skutt opp. Dette var den siste planlagte natt-oppskytingen av romfergen.

Den 10. februar klokken 06:06 norsk tid koblet «Endeavour» seg sammen med ISS mens de befant seg over Atlanterhavet vest for Portugal. Klokken 22:20 21. februar (lokal tid EST) landet «Endeavour» ved Kennedy Space Center.

Emblemet

Emblemet er utformet av ferdens besetning. De syv «vinduene» representerer vinduene i robotkontrollstasjonen «Cupola». Bakgrunnen er en gjengivelse av det første bildet av Jorden tatt fra verdensrommet. Bildet ble tatt av den amerikanske sonden Lunar Orbiter 1 den 23. august 1966.
Saab Scandia

Historie

Scandias konstruksjon hadde mange likhetstrekk med DC-3 som den var ment å skulle erstatte. Det mest iøynefallende som skilte de to var at Scandia hadde nesehjul i motsetning til DC-3 som var utstyrt med halehjul. Ut over det representerte ikke Scandia noen store og vesentlige nytheter mht. til kapasitet, fart og rekkevidde. Salget gikk tregt fordi det var et stort overskudd av rimelige brukte DC-3 fra militære overskuddslagre som var tilgjengelige for sivile aktører for en rimelig pris. 
Protoytypen Saab 90 (Scandia) fløy første gang i november 1946. Den kunne innredes til å ta mellom  24 og 32 passengers. Startvekten var beregnet til 11 600 kg, med en rekkevidde på om lag 1 000 km. Den var utstyrt med to Pratt and Whitney R-2000 motorer. hadde et enkelt opptrekkbart nesehjul og opptrekkbart understell. Første kunde var det svenske flyselskapet ABA som  plasserte en ordre på 8 fly med levering fra oktober 1950. Innen flyene ble levert hadde ABA trådt inn som samarbeidspartner i SAS, og det ble SAS som ble den formelle eier av flyene. 
Prototypen ble sendt ut på en salgs- og demonstrasjonstur til Europa og Sør-Amerika, en tur som resulterte i et salg av kun ytterligere 8 fly til to brasilianske selskaper: Aerovias do Brasil og VASP.
Prototypen ble også solgt til Sør-Amerika som forretningsfly for en industribedrift.

Slutten

Før SAAB hadde fått ferdigstilt de bestilte fly fikk SAAB press på seg fra svenske myndigheter. Den kalde krigen hadde forandret situasjonen og SAAB fikk anmodning om å konstruere nye jagerfly, noe som resulterte blant annet i Saab J29 (Tunnan). Scandia-prosjektet ble lagt på is, og restrerende fly i ordreboken ble produsert hos Fokker i Nederland.
Tilsammen ble det kun produsert 16 fly, hvorav 8 gikk til SAS. Av disse var 6 svenskbygde og 2 bygget hos Fokker. SAS avviklet Scandiaflåten i 1957 og solgte flyene til det brasilianske flyselskapet VASP i 1957.
Innen luftfarten hadde kravet til både større fly og fly utstyrt med trykk-kabin meldt seg. SAAB hadde planer om en større versjon med trykk-kabin, et prosjekt som ble kalt 90B, men den ble aldri realisert.
VASP hadde fem ulykker med sine Scandiafly og de ble tatt ut av trafikk i juli 1969.
Kun en Scandia, PP-SQR, er bevart. Den finnes på et flymuseum i Bebedouro, Brasil. Den skal være komplett, men er utsatt for vær og vind og er i heller dårlig forfatning (se bilder under ekstern lenke). I forbindelse med sitt 50-årsjubileum i 1987, gjorde SAAB et forsøk på å kjøpe flyet tilbake, men noen avtale kom ikke istand.
Matthew Goode

Karriere

Goode er kjent for å ha spilt en av hovedrollene i Watchmen (2009), en superheltfilm laget av Zack Snyder. Før det spilte han også viktige roller i filmer som Woody Allens Match Point (2005) med Jonathan Rhys Meyers og Scarlett Johansson, samt The Lookout med Joseph Gordon-Levitt. I tillegg var han med i den kritikerroste dramafilmen A Single Man (2009), hvor han spilte mot Colin Firth, Julianne Moore og Nicholas Hoult.
I 2013 medvirket han i Chan-wook Parks psykologiske thriller Stoker.
Korsblomstmøll

Utseende

Små, slanke, vanligvis grå eller brunaktige møll. Hodet har lange, fremstrakte labialpalper, antennene er tynne, trådformede og omtrent halvparten så lange som forvingene. Forvingene er avlange, gjerne noe tilspissede ytterst, med lange hårfrynser rundt bakhjørnet. Bakvingene er tynne, bleke, vanligvis forholdsvis brede og avrundede med middels lange hårfrynser. De lysegrønne larvene kan blant annet kjennes på uvanlig lange vorteføtter på bakkroppen. Larvene kalles gjerne kålorm eller kålmark.

Levevis

Disse møllene er spesialiserte på korsblomstfamilien (Brassicaceae) og den nærbeslektede kapersfamilien (Capparidaceae). Larvene lever enten som minerere inne i blader eller i stengler, eller i spinn utenpå bladene. Kålmøll (Plutella xylostella) er meget utbredt og vanlig. De fleste av de andre artene er mer uvanlige, for eksempel den meget like Plutella haasi som går på rublom og bare er funnet i høyfjellet i Midt-Norge.
Sinplus

Bakgrunn

Duoen ble etablert i 2009 av brødrene Ivan og Gabriel Broggini. Siden starten har Sinplus mottatt flere utmerkelser, priser og nominasjoner, blant annet en MTV Award for beste sveitsiske nummer samt en nominasjon for beste europeiske nummer. Duoen representerte Sveits i Eurovision Song Contest 2012 i Baku i Aserbajdsjan med sangen «Unbreakable».
I 2016 solgte de til gull i Sveits med singelen «Tieniti Forte». Sangen var skrevet som offisiell låt for Europamesterskapet i turn i Sveits. I 2017 fikk de en ny gullplate med kraftballaden «Y and I».

Eurovision Song Contest

3. november 2011 deltok de i sangkonkurransen til den franskspråklige sveitsiske kringkasteren Radio Télévision Suisse (RTS) med sangen «Unbreakable», men uten å ta seg videre til den nasjonale sangkonkurransen Die grosse Entscheidungsshow. I stedet prøvde de seg i uttaket til den italienskspråklige kringkasteren Radiotelevisione svizzera di lingua italiana (RSI) fem dager etter. Der kvalifiserte de seg til den nasjonale finalen 10. desember 2011, som de vant med 17,87 prosent av stemmene. Blant annet konkurrerte de mot den første vinneren av Eurovision Song Contest, Lys Assia. Sinplus fikk dermed representere Sveits i Eurovision Song Contest 2012.
Sinplus deltok i semfinale 1 i Eurovision Song Contest 2012, men endte på ellevteplass og kvalifiserte seg ikke til finalen.
Katie Kelly

2015

Kelly begynte med triatlon i 2015, og vant den første konkurransen hun deltok i - ITU World Paratriathlon Event i Gold Coast i Australia. Hun vant klassen PT5 i det australske mesterskapet i paratriatlon i mars. Hun hadde da Laura Cook som ledsager. I mai 2015 ble det kjent at dobbelt verdensmester i triatlon Michellie Jones skulle bli Kellys nye ledsager fram mot Paralympiske sommerleker 2016. Kelly og Jones vant VM i paratriatlon 2015, som ble arrangert i forbindelse med Grand Final i Verdensserien i triatlon 2015 i mai.

2016

Hun vant på nytt det australske mesterskapet i paratriatlon i 2016, og hun vant Paratriatlon under Paralympiske sommerleker 2016, drøye minuttet foran Alison Patrick fra Storbritannia. Dette var Australias første paralympiske gullmedalje i triatlon noen sinne. Hun vant også Oseaniamesterskapet i paratriatlon 2016.

2017

Kelly vant klassen PTVI under Oseaniamesterskapet i paratriatlon 2017. Hun vant de to løpene hun deltok i under ITU World Paratriathlon Series, og hun vant ITU World Triathlon Grand Final i Rotterdam, som fungerte som VM i paratriatlon 2017.

2018

Hun vant verdenscupløpet i Devonport i februar og verdenscupløpet i Lausanne i august. Etter å ha slitt med smerter i mellomfoten fram mot VM i paratriatlon 2018 endte hun der på tredjeplass, med Michellie Jones som ledsager. Susana Rodriguez vant klassen PTVI i dette mesterskapet, foran Alison Patrick.
Høyeste kort

For fire spillere

Kortene sorteres etter farge (spar, hjerter, ruter, kløver) og hver spiller får utdelt samtlige kort i én farge.
Spillerne holder sine kort i venstre hånd og velger ut ett med høyre hånd. Når alle spillerne har valgt ut ett kort vises de samtidig. Den som viser det høyeste kortet vinner alle fire kort i stikket.
Hvis to spillere viser høyeste kort deler de stikket. (To kort hver.)
Hvis tre spillere viser høyeste kort deles stikket på følgende måte: De mottar ett kort hver mens det fjerde kortet legges under fyrstikkesken. De mottar deretter en fyrstikk hver som markerer 1/3 kort.
Hvis alle fire spillerne viser høyeste kort vinner de ett kort hver.
Hvert vunnet kort tilsvarer ett poeng og første person som har over 52 poeng vinner spillet!

For tre spillere

En av fargene (for eksempel kløver) legges til side og brukes ikke.
Hvis to spillere viser høyeste kort vinner de 1 1/2 kort/poeng hver. Det halve kortet/poenget markeres som ovenfor med en fyrstikk.
Ellers spilles det som for fire spillere og første person som har over 52 poeng vinner spillet!

For to spillere

Bare to av fargene (for eksempel spar og hjerter) brukes.
Ellers spilles det som for fire og tre spillere og første person som har over 52 poeng vinner spillet!
(Når en spiller tomannsvarianten trenger en ikke fyrstikkesken, for da er det aldri aktuelt å dele ett kort: Hvis begge viser høyeste kort vinner de ett kort hver.)
Zouxian kullkraftverk

Zouxian kullkraftverk (betyr Zou fylkes kullkraftverk) er et kullkraftverk i provinsen Shandong i det nordøstlige Kina. Det har en installert produksjonskapasitet på 2540 MW, i 4 blokker á 3-400 MW og to blokker á 600 MW hver. Anlegget ble bygd ut av bl.a NWPCG, og operatør er Huadian Power International Co Ltd. Oppstart av anleggets drift skjedde i 1985.
Resveratrol

Resveratrol (C14H12O3) er et naturlig forekommende stoff. Det blir laget i planter for bekjempelse av infeksjoner, skader, stress samt UV-stråling.
Resveratrol eksisterer i druevin, andre vintyper, i røtter, frø samt stengel. I drueskinn finnes den høyeste konsentrasjonen.
En har påvist at resveratrol er i besittelse av en antikoagulerende effekt. Den hindrer at blodklumper blir dannet i årene. Det blir antatt at blodklumper som blokkerer årene er årsak til hjerteinfarkt og slag. Ifølge forskning har resveratrol krefthemmende egenskaper.
Omfanget av hjertesykdommer og kreft blant befolkningen som nyter større mengder rødvin er dramatisk mye mindre enn de som ikke inntar rødvin, trass i et fettholdig kosthold. Det har også blitt påvist at resveratrol fremmer at dendritter blir dannet i hjernen.
Edelmetallkontrollen

Edelmetallkontrollen var et norsk statlig forvaltningsorgan underlagt Barne-, likestillings- og inkluderingsdepartementet som ivaretok kontrolloppgaver i forbindelse med lovgivningen om merking av edelmetaller. Edelmetallkontrollen ble opprettet og drev sin virksomhet i henhold til edelmetalloven. Den siste tiden ble kontrollvirksomheten utøvet av den private stiftelsen Teknologisk Institutt på oppdrag fra departementet.
Edelmetallkontrollen ble ledet av et styre på tre medlemmer, der bransjen og forbrukerne var representert. Styret ble oppnevnt av departementet for tre år av gangen. Departementet utpekte leder for styret, og styret tilsatte en edelmetallguardein som daglig leder.
Edelmetallkontrollen var selvfinansiert og fikk sine inntekter ved tilskudd fra Norges Gullsmedforbund, Norges Urgrossistforening og Norges Urmakerforbund, samt årlige avgifter fra enhver som fremstilte eller omsatte varer av edelmetall.
Brussel-traktaten (1948)

Brusseltraktaten, også omtalt som Brusselpakten, var en traktat som ble underskrevet 17. mars 1948. Traktaten etablerte Vestunionen, en forsvarsallianse mellom Belgia, Frankrike, Luxembourg, Nederland og Storbritannia. Dette utgjorde en utvidelse av Dunkerquetraktaten, som var underskrevet av Storbritannia og Frankrike året før.
I 1951 ble hoveddelen av Vestunionens forsvarsfunksjoner overført til NATO, og ble dermed kjernen i NATOs Supreme Headquarters Allied Powers Europe (SHAPE). Brusseltraktaten ble modifisert i 1954, hvorpå Vestunionen ble erstattet av Den vesteuropeiske union. Siden ble traktatens sosialpolitiske innhold overført til Europarådet.
I 2009 trådde Den europeiske unions (EU) Lisboa-traktat i kraft, og innførte en forpliktelse om gjensidig solidaritet og kollektivt forsvar. Brussel-traktaten ble på dette tidspunkt ansett som overflødig, gitt at EUs felles sikkerhets- og forsvarspolitikk også tidligere hadde overtatt mye av VEUs operative samarbeid, og i 2010 trakk samtlige medlemsland seg fra Brusseltraktaten.
Missouri (elv)

Elveløpet

Elvens løp svarer grovt sett til grensen for isens dekke under den siste istid. 
Én av Missouris kildeelver, Jefferson River, utspringer i fjellene i det sørvestlige Montana, fire kilometer vest for Elkhorn ved det nordamerikanske kontinentale vannskille mellom Atlanteren og Stillehavet. En annen kildeelv, Madison River, kommer fra Yellowstone nasjonalpark i staten Wyoming. En tredje kildeelv er Gallatin River. De tre forener seg i Missouri Headwaters State Park syv kilometer nordøst for byen Three Forks i Montana og danner der elven Missouri.
Den lengre av de tre kildeelvene er Jefferson River (328 km), og den oppstår ved foreningen av de to elver Big Hole River of Beaverhead River (hvis øvre løp heter Red Rock River). Red Rock Rivers kilde er dermed Missouris egentlige kilde, og er ca 45 kilometer øst for West Yellowstone i det nordvestlige Wyoming. Red Rock River flyter ned i Clark Canyon-dammen og heter derunder så Beaverhead River. Beaverhead opptar nordøst for byen Twin Bridges den fra vest tilflytende Big Hole River og blir til Jefferson River.
Kilometrerfastsettelsen av Missouris lengde følger derfor linjen Red Rock-Beaverhead-Jefferson-Missouri.
Etter møtet mellom de to nevnte kildeelvene syv kilometer fra Three Forks, flyter Missouri River nordover gjennom canyons, og kommer øst for Great Falls ut av fjellene. Her er også den historisk øvre grensen for hvor langt skip kan nå; ovenfor dette sted er strømmen for urolig. Her ligger også Giant Springs, som mater Roe River (61 meters lengde!). Deretter flyter Missouri  østover gjennom Montanas store slettelandskaper. 240 elvekilometer og en mange kilometer bred breddstrekning er vernet som Upper Missouri River Breaks National Monument, før elven demmes opp i Fort Peck Lake. 
Helt vest i Nord-Dakota sør for småbyen Buford munner Yellowstone River ut i Missouri; på dette sted er den faktisk enda bedere enn Missouri. I den kunstige Lake Sakakawea, hvori de to elvene møtes, krysser Missouri grensen til Nord-Dakota.  
Den flyter så etter hvert sørøstover gjennom denne stat og gjennom Sør-Dakota der blant annet Cheyenne River tilfører nye vannmengder fra området rundt Black Hills. Elven fortsetter langs nordre del av det nordlige og østlige Nebraska. Den betydelige venstre sideelven James River tømmer seg i Missouri i dette avsnittet. Elven danner litt lenger nede og danner deretter den naturlige grense mellom South Dakota og Iowa. 
Den flyter videre forbi Sioux City og Omaha, der den store høyre sideelven Platte River munner inn elve, som her danner grensen mellom Nebraska og delstaten Missouri, og den nordlige del av grensen mellom Kansas og Missouri. 
Ved Kansas City i Missouri vender elven østover gjennom delstaten Missouri, helt til den bukter seg nord for St. Louis munner ut i Mississippi River overfor grensen til Illinois.
Straum

Straum er navn på et tettsted og en gård på Hitra, som ligger innerst i Straumfjorden. Stedet er vegdele for fylkesvei 713 og fylkesvei 381. Straumsbrynet ble funnet på gården Straum, nærmere bestemt Øvre Sageide, på Hitra i 1908.
Mellom Straumfjorden og Barmfjorden ligger vassleiet Straumvassdraget, fra den gangen da øya Hitra var delt i to deler. I dag er høyden over havet langs vassdraget under 30 meter.
Like øst for Straum ligger innkjørselen til Hitra vindpark.